Document ID: 31997D0520

Rozhodnutie Komisie
z 9. júla 1997
o spoločnom technickom predpise týkajúcom sa všeobecných požiadaviek na pripojenie rozhrania koncového zariadenia k 2048 kbit/s digitálnym neštruktúrovaným prenajatým sieťam ONP (Zmena a doplnenie 1)
(Text s významom pre EHP)
(97/520/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/263/EHS z 29. apríla 1991 o aproximácii právnych predpisov členských štátov, týkajúcich sa telekomunikačného terminálového zariadenia, vrátane vzájomného uznávania ich súladu [1], zmenenú a doplnenú smernicou 93/68/EHS [2], a najmä na jej článok 6 ods. 2, druhá zarážka,
keďže Komisia prijala opatrenie na identifikáciu typov koncových zariadení, pre ktoré sa požaduje spoločný technický predpis, ako aj pridružené cieľové vyhlásenie;
keďže by sa mali prijať zodpovedajúce zosúladené normy, alebo ich časti, vykonávajúce základné požiadavky, ktoré sa majú transformovať do spoločných technických predpisov;
keďže s cieľom zabezpečiť kontinuitu prístupu na trhy pre výrobcov je potrebné stanoviť prechodné ustanovenia týkajúce sa zariadení schválených podľa rozhodnutia Komisie 94/470/ES [3];
keďže rozhodnutie 94/470/ES by sa malo zrušiť s účinnosťou od konca prechodného obdobia;
keďže spoločný technický predpis prijatý v tomto rozhodnutí je v súlade so stanoviskom ACTE,
PRIJALA TOTO ROZHODNUTIE:
Článok 1
1. Toto rozhodnutie sa vzťahuje na koncové zariadenia, ktoré môžu byť pripájané ku koncovému bodu verejnej telekomunikačnej siete digitálnych prenajatých okruhov 2048 kbit/s neštruktúrovaných otvorenej siete ONP používajúcich rozhranie 120 ohmov a spadajúcich do pôsobnosti zosúladenej normy uvedenej v článku 2 ods. 1
2. Toto rozhodnutie zavádza spoločný technický predpis, ktorý zahŕňa všeobecné požiadavky na pripojenie koncových zariadení uvedených v odseku 1.
Článok 2
1. Spoločný technický predpis obsahuje zosúladenú normu, pripravenú zodpovedným normalizačným orgánom, zavádzajúcu v príslušnom rozsahu základné požiadavky uvedené v článku 4 písm. c), d) a f) smernice 91/263/EHS. Odkaz na normu je v prílohe.
2. Koncové zariadenia, ktorých sa týka toto rozhodnutie, vyhovujú spoločnému technickému predpisu uvedenému v odseku 1, spĺňajú základné požiadavky uvedené v článku 4 písm. a) a b) smernice 91/263/EHS a spĺňajú požiadavky ostatných uplatniteľných smerníc, najmä smerníc Rady 73/23/EHS [4] a 89/336/EHS [5].
Článok 3
Notifikované orgány poverené realizáciou postupov uvedených v článku 9 smernice 91/263/EHS, vzhľadom na koncové zariadenia uvedené v článku 1 ods. 1 tohto rozhodnutia, používajú alebo zabezpečujú používanie zosúladenej normy uvedenej v článku 2 ods. 1, najneskôr do jedného roka od oznámenia tohto rozhodnutia.
Článok 4
1. Rozhodnutie 94/470/ES sa zrušuje s účinnosťou po jednom roku od oznámenia tohto rozhodnutia.
2. Koncové zariadenia schválené podľa rozhodnutia 94/470/ES sa môžu naďalej uvádzať na trh a uvádzať do prevádzky za predpokladu, že takéto schválenie sa neudelí neskôr ako jeden rok po oznámení tohto rozhodnutia.
Článok 5
Toto rozhodnutie je adresované členským štátom.
V Bruseli 9. júla 1997

Labels: 12
7